סטיב באלמר

סטיבן אנטוני באלמר (בשם מלא באנגלית: Steven Anthony Ballmer; נולד ב-24 במרץ 1956) הוא מיליארדר אמריקאי יהודי. היה מנכ"ל חברת מיקרוסופט מינואר 2000 עד פברואר 2014. הבעלים של קבוצת הכדורסל לוס אנג'לס קליפרס מה-NBA.

באלמר הוא האיש השני שהפך למיליארדר (בדולרים) על בסיס מימוש אופציות שקיבל כעובד בחברה, לא כמייסד החברה או עקב קשרים עם מייסדי החברה. באוגוסט 2025 הוערך הונו על ידי המגזין פורבס בכ-153.1 מיליארד דולר.

קורות חיים
באלמר נולד בעיר דטרויט במישיגן, ארצות הברית. אביו, פרדריק באלמר, היה מהגר שווייצרי שעבד כמתרגם בתקופת משפטי נירנברג ואמו באטריס דווקין באלמר, הייתה בת של מהגרים יהודים מהעיר פינסק, רוסיה (כיום בלארוס); סבו מצד אמו ניהל מגרש מכוניות משומשות בדטרויט. באלמר גדל עם אחותו הקטנה בפארמינגטון הילס ליד דטרויט, שם עבד אביו כמנהל בחברת פורד. מסופר עליו כי גם כאשר הונו הגיע לכ-14 מיליארד דולר, הוא נהג במכונית לינקולן קונטיננטל, כמחווה לאביו, שעבד 30 שנה בחברת פורד, ומחווה לעיר מולדתו.

במהלך לימודיו בבית הספר דטרויט קאנטרי דיי, באלמר היה מנהל קבוצת הכדורסל של בית הספר. ב-1973 סיים את לימודיו בבית הספר, הוא השיג ציון מלא של 800 נקודת בחלק המתמטי של בחינת ה-SAT. הוא התקבל לאוניברסיטת הרווארד, ובמהלך שנתו הראשונה פיתח חברות טובה עם ביל גייטס. החברות ביניהם המשיכה גם לאחר שגייטס נשר מהרווארד לטובת הקמת חברת התוכנה החדשה, מיקרוסופט. בהרווארד, באלמר היה מנהל הפרסום של שני עיתוני האוניברסיטה, הרווארד קרימזון והרווארד אדווקט. ב-1977 הוא סיים את לימודיו עם תואר ראשון במתמטיקה שימושית ובכלכלה.

באלמר נשוי לקוני שניידר (עובדת מיקרוסופט) ויש לו שלושה ילדים.

קריירה
אחרי סיום האוניברסיטה, עבד באלמר שנתיים בחברת פרוקטר אנד גמבל כעוזר מנהל ייצור לפני שהתקבל לאוניברסיטת סטנפורד - לבית הספר למנהל עסקים, שם קיבל תואר שני במנהל עסקים. שנה לאחר מכן עזב באלמר את סטנפורד לאחר שגייטס שכנע אותו להצטרף למיקרוסופט. באלמר היה העובד ה-24 במיקרוסופט כשהצטרף ב-11 ביוני 1980, המנהל העסקי הראשון אשר הועסק על ידי גייטס. בהתחלה הוצע לו שכר של 50,000$ וגם אחוזי בעלות בחברה. כשמיקרוסופט הפכה לתאגיד ב-1981, החזיק באלמר בבעלותו 8% מהחברה.

באלמר הוביל כמה מחלקות במיקרוסופט, הכוללות את פיתוח מערכות ההפעלה, תפעול, מכירות ותמיכה. ביולי 1998, קודם לתפקיד נשיא החברה, וב-13 בינואר 2000 מונה למנכ"ל החברה, במקום ביל גייטס שפרש.

בזמן שגייטס החזיק בחזון הטכנולוגי, באלמר טיפל בצד הכלכלי של החברה. ב-2003 מכר באלמר 8.6% אחוזים מהמניות שלו, מה שהשאיר איתו עם 4% בחברה. באותה שנה באלמר שינה את תוכנית חלוקת האופציות לעובדים, באופן שגרם לעובדים להיות מיליונרים מוקדם יותר.

נטייתו לבטא את עצמו בקול רם היא מוכרת. מקרה מפורסם מ-1991, לאחר שצרח "!Windows, Windows, Windows" בהמשכיות בזמן ישיבה ביפן גרם לפגיעה חמורה במיתרי הקול של באלמר והם דרשו ניתוח.

עוד מקרה מפורסם קרה בכנס מפתחים של מיקרוסופט בו באלמר עלה לבמה בליווי מוזיקה רועשת וצרחות. בהמשך הנאום שלו צעק באלמר "מפתחים! מפתחים! מפתחים!". דבר זה משמש כבדיחה קבועה על באלמר ומיקרוסופט.

ב-23 באוגוסט 2013 הודיע באלמר על כוונתו לפרוש מתפקיד מנכ"ל מיקרוסופט במהלך השנה הקרובה. בפברואר 2014 סיים את כהונתו כמנכ"ל, אך המשיך להיות חבר במועצת המנהלים של החברה.

בשנת 2014 רכש את קבוצת הכדורסל לוס אנג'לס קליפרס תמורת שני מיליארד דולר. בהמשך אותה שנה פרש ממועצת המנהלים של מיקרוסופט.

לקריאה נוספת
 איילת כרמל, תיק אישי: 40 טייקונים בינלאומיים, ידיעות אחרונות - ספרי חמד - גלובס, 2006. עמ' 42–46.

קישורים חיצוניים


 סטיב באלמר - ביוגרפיה באתר מיקרוסופט 
 סטיב באלמר - אוסף קטעי וידאו מהרצאות בעולם




הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:אמריקאים בתעשיית המחשבים
קטגוריה:אנשי עסקים יהודים אמריקאים
קטגוריה:יהודים בתעשיית המחשבים
קטגוריה:מנכ"לי מיקרוסופט
קטגוריה:מנכ"לים אמריקאים
קטגוריה:מנכ"לים יהודים
קטגוריה:דירקטורים אמריקאים
קטגוריה:תעשיינים יהודים אמריקאים
קטגוריה:דירקטורים יהודים
קטגוריה:מיליארדרים יהודים אמריקאים
קטגוריה:בוגרי אוניברסיטת הרווארד
קטגוריה:לוס אנג'לס קליפרס
קטגוריה:אמריקאים שהופיעו ברשימת טיים 100
קטגוריה:יהודים שהופיעו ברשימת טיים 100
קטגוריה:בעלי קבוצות כדורסל ב-NBA
קטגוריה:אמריקאים שנולדו ב-1956